P6_TA(2005)0057

Togo

Euroopa Parlamendi resolutsioon Togo kohta

Euroopa Parlament,

- võttes arvesse eesistuja 9. veebruari 2005. a deklaratsiooni ELi nimel Togo poliitilise olukorra kohta pärast president Eyadema surma;

- võttes arvesse AKV-ELi parlamentaarse ühisassamblee kaaspresidentide 8. veebruari 2005. a sõnavõttu Togos pärast president Eyadema surma 2005. aasta 5. veebruaril toimunud sündmuste kohta;

- võttes arvesse ECOWASi, Aafrika Liidu ja Aafrika juhtide avaldusi olukorra kohta Togos;

- võttes arvesse Organisation Internationale de la Francophonie avaldust;

- võttes arvesse Aafrika inimõiguste ja rahvaste õiguste hartat;

- võttes arvesse Togo põhiseaduse artiklit 65, mis sätestab, et "Vabariigi presidendi ametikoha vabaks jäämisel surma tõttu läheb presidendi kohuste täitmine ajutiselt üle rahvusassamblee spiikerile";

- võttes arvesse põhiseaduse artiklit 76, mis sätestab, et "valitsuse liikme ülesanded ja parlamendiliikme mandaat on ühildamatud";

- võttes arvesse põhiseaduse artiklit 144, mis sätestab, et "põhiseaduse muutmist ei tohi üleminekuperioodil algatada ega jätkata";

- võttes arvesse oma kodukorra artikli 115 lõiget 5,

A. arvestades, et pärast 38 aastat võimul olnud president Gnassingbe Eyadema äkksurma 5. veebruaril 2005 määrasid Togo relvajõud presidendiks tema 39-aastase poja Faure Gnassingbe;

B. arvestades, et lähtuvalt riigi põhiseadusest oleks võim pidanud üle minema Togo rahvusassamblee spiikerile Fambare Ouattara Natchabale, kes vastutaks presidendivalimiste korraldamise eest 60 päeva jooksul;

C. arvestades, et Togo rahvusassamblee, mille enamuse moodustab Eyadema Togo Rahvapartei (RPT) kogunes kiiresti 6. veebruaril 2005, et tagasiulatuvalt seadustada Gnassingbe võimuhaaramine ja muuta riigi põhiseadust, et võimaldada Gnassingbel olla võimul järgmised kolm aastat oma isa allesjäänud ametiaega;

D. arvestades, et hoolimata asjaolust, et assamblee taastas varasema põhiseaduse, mis kehtis enne tema isa surma, ei ole Faure Gnassingbe seni vastanud rahvusvahelistele nõudmistele astuda tagasi ja võimaldada ajutisel presidendil korraldada presidendivalimised 60-päevase perioodi vältel,

E. arvestades, et Euroopa Liit keeldub tunnistamast selliste valimiste tulemusi, mis on korraldatud ebaseaduspärase presidendi võimulolekul, kes tuli võimule sõjaväelise riigipöörde toel;

F. arvestades, et ECOWASi riigipead mõistsid 9. veebruaril 2005. a Niameys (Niger) toimunud kohtumisel teravalt hukka ja käsitlesid riigipöördena sõjalist sekkumist, mis viis Faure Gnassingbe presidendiks saamiseni, mõistsid hukka järgnenud põhiseadusega manipuleerimise rahvusassamblee poolt ning nõudsid Togo võimudelt varasema põhiseaduse taastamist, et presidendivalimised võiksid toimuda kahe kuu jooksul, lubades vastasel korral kohaldada sanktsioone;

G. võttes arvesse Aafrika Liidu komisjoni presidendi Alpha Oumar Konaré avaldust, mille kohaselt "Aafrika Liit ei kiida heaks jõu abil võimu haaramist";

H. arvestades, et ka Organisation Internationale de la Francophonie on riigipöörde rängalt hukka mõistnud ning otsustanud peatada Togo osaluse kõikides selle organites, samuti peatada mitmepoolse koostöö riigiga, välja arvatud programmid, mis toovad otsest kasu tsiviilelanikkonnale ning mis võivad aidata kaasa demokraatia taastamisele;

I. arvestades, et EÜ koostöö Togoga peatati aastal 1993;

1. mõistab hukka ja käsitleb riigipöördena sõjalist sekkumist hr Faure Gnassingbe ning mitte rahvusassamblee spiikeri Fambare Ouattara Natchaba presidendiks seadmisel;

2. nõuab Faure Gnassingbe viivitamatut tagasiastumist;

3. võtab teadmiseks, et põhiseadust muudeti 21. veebruaril 2005, kuid rõhutab, et naasmine põhiseadusliku korra juurde on võimalik vaid siis, kui rahvusassamblee spiiker hr Nachaba määratakse ajutiseks presidendiks, kes korraldab valimised vastavalt Togo põhiseadusele;

4. tervitab pärast 10 päeva kestnud tulemusteta vahenduspingutusi Togo suhtes kohaldatud ECOWASi sanktsioone, mille hulka kuulub Togo väljaheitmine ECOWASist, suursaadikute tagasikutsumine ja relvakaubanduse-ning viisakeeld;

5. tervitab ÜRO, Aafrika Liidu, Euroopa Liidu ja Organisation Internationale de la Francophonie sarnaseid avaldusi ning otsuseid;

6. kutsub Togo rahvusassambleed ja teisi ametivõime üles astuma viivitamatuid samme olukorra parandamiseks, ja tagama, et järgmise kahe kuu jooksul peetaks põhiseadusejärgselt ning rahvusvaheliste vaatlejatega vabad ja õiglased valimised;

7. kinnitab veendumust, et igasugune tagasipöördumine põhiseadusliku korra juurde peab hõlmama Togo poliitiliste jõudude vahelise dialoogi taastamist ja valimisseaduse muutmist lähtuvalt üksmeelest vabade, läbipaistvate ning demokraatlike valimiste pidamise osas;

8. mõistab hukka otsuse keelustada kõik avalikud demonstratsioonid kaheks kuuks, kaheksa eratelevisiooni-ja raadiojaama sulgemise, ning lubamatu sõjaväelise surve sõltumatule meediale nende poolt käsitletava ainestiku osas; nõuab Togo relvajõudude jäämist kasarmutesse ning hoidumist tegevusest, mis võib viia edasise rahutuseni;

9. nõuab, et tagataks õigus rahumeelselt meelt avaldada ja poliitilisi kampaaniaid korraldada, samuti nende üle kohtumõistmist ja nende karistamist, kes on süüdi tapmistes ja teistes inimõiguste rikkumistes seonduvalt meeleavaldajatega, kes protestisid sõjaväelise riigipöörde vastu;

10. meenutab, et isehakanud Togo võimud peavad täiel määral vastutama kõigi rünnakute eest, mis toimuvad tsiviilisikute, eelkõige opositsiooniparteide esindajate, inimõiguste aktivistide ja ajakirjanike füüsilise julgeoleku vastu;

11. kutsub komisjoni üles mitte alustama uuesti läbirääkimisi, mille eesmärgiks on järkjärguline koostöö taastamine, enne kui on peetud vabad ning läbipaistvad presidendi- ja parlamendivalimised;

12. kutsub komisjoni üles tegema ettepanekut sihipäraste sanktsioonide kehtestamiseks nende suhtes, kes vastutavad riigipöörde eest;

13. teeb oma presidendile ülesandeks edastada käesolev resolutsioon nõukogule, komisjonile, ÜRO, Aafrika Liidu ja ECOWASi peasekretäridele, AKV-ELi parlamentaarse ühisassamblee kaaspresidentidele ja presidendile, Togo valitsusele ja rahvusassambleele.

--------------------------------------------------